113 sarnaqäwi: Pablox Roma markankiwa
UÑTAM Pablox amparat cadenampi uchantatäskiwa, ukat uñch’ukiski uka Romankir soldado uñtarakma. Pablox Roman carcelankaskiwa. Roma jach’a apnaqiri Cesarax juparux kamachanis ukwa suyaskäna. Carcelankaskäna ukhaxa, jupar uñantt’ir jutirinakarux katuqasipkänwa.
Kimsür Romankxasinwa Pablox judionakan jilïrinakapar jawsayäna. Ukatwa Romankaskir walja judionakax jutapxäna. Pablox Jesusata ukat Diosan apnaqäwipat yatichäna. Yaqhinapanakax iyawsapxänwa ukatwa Jesusan arkirinakapar tukxapxäna, ukat yaqhipanakasti janirakiw iyawsapkänti.
Pabloxa ukhamarakiw jupar uñjir soldadonakar yatichäna. Roman pä mara katxasipkäna ukhaxa, taqi khitinakarutï yatichirjamäkän ukanakaruw yatichäna. Ukatwa Roma jach’a apnaqir Cesaran utapansa Diosan apnaqäwipat ist’apxänxa, ukat familiaranakapatxa yaqhipanakax cristianoptapxarakïnwa.
Ukampisa, ¿khitis aka mesan qillqaski? Jïsa, Timoteorakisä. Timoteox Diosan Apnaqäwipat yatichasinxa nayrax carcelankarakikïnwa, ukampis carcelat mistxänwa. Jichhax Pablor yanapt’iriw jutatayna. ¿Kunsa qillqaskpacha? Uk yatxatañäni.
¿110 sarnaqäwin Filipos ukat Éfeso markanakat yatxataniwaytan uk amttati? Pablox uka markanakanwa cristiano tamanak uñstayañ yanapt’äna. Ukat jichhax carcelankkasaxa jupanakaruw carta apayäna. Uka cartanakaxa Bibliankiwa, Efesios ukat Filipenses satawa. Akanxa Pablox Filipos markankir munat cristianonakarux kun sañs muni ukwa Timoteor saski.
Filipos markankir cristianonakax wal Pablorux khuyapt’ayapxäna. Kuntï Filiposat carcelar apayanipkäna ukatwa Pablox yuspäraski. Epafroditow uk apanitayna. Ukampis jupax wal usuntäna, niya jiwirjamänwa. Ukampis waliptxänwa, ukat kutt’añatakïxänwa. Jupaw Pablon Timoteon qillqat cartxa Filipos markar apani.
Ukat Pablox carcelankkasax Bibliankki uka pä cartamp qillqarakïna. Mayxa Colosas sat markankir cristianonakatakiw qillqäna. ¿Kamsatas uk yattati? Colosenses satawa. Yaqhsti Filemón sat munat cristianoruw qillqarakïna, jupax Colosas markan jakasïna. Filemonarux Onésimo sat yanapiripatwa qillqäna.
Onesimox Romaruw Filemonan utapat sarxatayna. Onesimox kunjatxay yatchïna Pablon carcelankatapxa, ukat carcelaruw saratayna, ukanwa Pablox Diosat yatichäna. Ukat jank’akiw cristianüxarakïna. Ukat Filemonan utapat sarxatapatxa wal amtasïna. ¿Kuns Pablox Filemonar qillqpachäna uk yattati?
Onesimor sumak katuqxam sasaw Pablox Filemonar säna. ‘Onesimor khitanxsmawa. Janiw juman yanapirimakïxiti jan ukasti cristiano jilatamäxarakiwa’ sasaw Pablox qillqäna. Colosas markarux pä cartas apt’asitaw Onesimox kutt’xäna. Mayax Colosankirinakataki ukat maynix Filemonataki. ¡Jupjam Onesimox cristianüxatap yatisax Filemonaxa wal kusispachäna!
Pablox Filipos markankir jilatanakaru qillqkäna ukat Filemonar qillqkäna ukhaxa, suma yatiyäwinak apayäna. ‘Timoteoruw khitanïxa’ sasaw Filipos markankirinakarux säna. ‘Ukampis nayax jutarakïwa’ sasaw säna. Ukat Filemonarux akham sasaw qillqäna: ‘Qurpacht’asiñataki mä uta wakicht’arapita’ sasa.
Carcelat mistxasaxa, Pablox jilat kullakanakapar tumpt’iriw walja markanak saräna. Ukampis wasitampiw Pablorux Roman katuntxapxäna. Jiwañ yatisxänwa. Ukatwa, Timoteor qillqäna jank’aki jutañapataki. ‘Diosat janiw nayax jithiqkti, ukat jupax bendicitaniwa’ sasaw qillqäna. Pablox jiwxän ukatxa romanonakarakiw Jerusalenxa wasitampi phichkatxapxäna.
Ukampis Biblianxa juk’ampi utjaskakiwa. Jehová Diosax apóstol Juanampiw qhip qhipa libronak qillqayäna, Apocalipsis librox Juanan qillqatawa. Uka librox jutïr urunakat parli. Kunas jutïrin utjani uka tuqit uñjañäni.
Hechos 28:16-31; Filipenses 1:13; 2: 19-30; 4:18-23; Hebreos 13:23; Filemón 1-25; Colosenses 4:7-9; 2 Timoteo 4:7-9.
Jiskt’äwinaka
- ¿Khitinakarus Pablox Roman yatichäna?
- ¿Khitis mesankaski uka jaqixa, ukat Pablotak kamachaskisa?
- ¿Khitis Epafroditoxa, ukat kunsa Filipos markar kutt’xasax apäna?
- ¿Kunatsa Pablox Filemón munat jilatapar qillqäna?
- ¿Pablox carcelat mistxasax kamachänsa, uka qhipat kamachxänsa?
- ¿Khitimpis Biblian qhip qhipa libronakap Jehová Diosaxa qillqayäna, ukat kuna tuqitsa Apocalipsis librox yatichistu?
Yaqha jiskt’äwinakampi
- Liyt’añamawa Hechos 28:16-31 ukat Filipenses 1:13.
¿Roman Pablox tiemponïkasax kamachänsa, ukat kunjamsa Diosar atinisitapax cristiano tamar yanapt’äna? (Hech. 28:23, 30; Fili. 1:14.)
- Liyt’añamawa Filipenses 2:19-30.
¿Kuna suma arunaksa Timoteotsa Epafroditotsa qillqäna, ukat jiwasax kunjamsa Pablot yatiqasiraksna? (Fili. 2:20, 22, 25, 29, 30; 1 Cor. 16:18; 1 Tes. 5:12, 13.)
- Liyt’añamawa Filemón 1-25.
Kunatix walïki uk Filemonar lurañapatakixa, ¿kunxaruw uk lurät säns Pabloxa, ukat kunsa irpir chuymaninakax jichhapachax yatiqasipxaspa? (File. 9; 2 Cor. 8:8; Gál. 5:13.)
Pablox taman mayni jilatanakapan chuymanakapxa janiw mayjt’ayañ munkänti, ¿kunjamsa Filemón 13, 14 Pablon arunakapan ukax uñacht’ayasi? (1 Cor. 8:7, 13; 10:31-33.)
- Liyt’añamawa 2 Timoteo 4:7-9.
¿Jehová Diosaw bendiciskistani sasa apóstol Pabljam kunatsa sisnaxa? (Mat. 24:13; Heb. 6:10.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn zsm_Latn ayr_Latn ayr_Latn ayr_Latn ayr_Latn